Na temelju članka 12. stavak 2. i članka 27. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 i 123/17) i članka 32. Statuta Grada Skradina („Službeni vjesnik Šibensko-kninske županije“, broj 10/09, 5/13 i 3/18), Gradsko vijeće Grada Skradina, na 16. sjednici, od 19. kolovoza 2019.g., donosi

**O D L U K U**

**O PRISTUPANJU UDRUZI MREŽA NIKOLA TESLA**

**Članak 1.**

 Grad Skradin pristupa Udruzi MREŽA NIKOLA TESLA (u daljnjem tekstu: Udruga), čiji je cilj promicanje i zaštita digniteta imena i djela Nikole Tesle u Hrvatskoj i svijetu, povezivanje europskih država, gradova, regija, znanstvenih i stručnih institucija, kulturnih i turističkih institucija udruga i ostalih partnera koji baštine povijest života, školovanja i rada svjetskog velikana Nikole Tesle te promicanja hrvatske i europske prošlosti i baštine Nikole Tesle.

**Članak 2.**

 Grad Skradin izjavljuje kako prihvaća odredbe prijedloga Statuta Udruge.

**Članak 3.**

 Grad Skradin steći će sva prava i obveze člana Udruge, sukladno odredbama Statuta Udruge.

 Prava Grada, kao člana Udruge su birati i biti biran u sva tijela Udruge, sudjelovati u radu Udruge i njezinih tijela, Skupštine i Upravnog odbora, odlučivati, u skladu sa Statutom, o svim pitanjima u vezi s radom i aktivnostima Udruge, predlagati pokretanje aktivnosti i projekata, predlagati rasprave i rješavanje pitanja koja se pojave u radu Udruge, pratiti ostvarivanje svih odluka tijela Udruge, sudjelovati u radu stručnih radnih skupina, te iznositi svoja stajališta i mišljenja pred tijelima Udruge.

**Članak 4.**

 Obveza Grada je redovito plaćati godišnju članarinu, sukladno općim aktima Udruge.

**Članak 5.**

 Ovlašćuje se gradonačelnik Grada Skradina za potpisivanje svih dokumenata i akata potrebnih za pristupanje u članstvo Udruge.

**Članak 6.**

 Ova Odluka stupa na snagu osmog dana od dana objave u „Službenom vjesniku Šibensko-kninske županije“.

KLASA: 900-01/19-01/1

URBROJ: 2182/03-02-19-1

Skradin, 19. kolovoza 2019.g.

 **GRADSKO VIJEĆE**

 **GRADA SKRADINA**

 **PREDSJEDNICA**

 Nadija Zorica, v.r.